text: Esbjerg vandt i Rødovre i lånt tøj
  16 januar 2016 kl. 06.51
  Det var Esbjerg Energy i en noget uvant beklædning, der fredag aften gæstede Rødovre Skøjtearena. Trods lånte trøjer vandt Esbjerg 4-1.
  Esbjergs nye orange udebanetrøje blev efter opvarmningen ikke godkendt til aftenens opgør, da den blev vurderet til at ligge for tæt op af Rødovres røde hjemmebanetrøje. Esbjerg stillede derfor op i en hvid trøje venligst udlånt af Rødovres 1. divisions hold, fremgår det på Esbjerg Energys hjemmeside.
  Resultatet blev en klar Esbjerg-sejr på 4-1, hvor Rødovre kun var med til stillingen 1-1.
  Med sejren udbyggede Esbjerg Energy hullet til fjerdepladsen, og kan samtidig tage et godt skud selvtillid med til tirsdagens kamp hjemme i Granly Hockey Arena, hvor Rungsted Seier Capitals kommer på besøg. Der er kampstart kl. 19.00.
  